钦定古今图书集成/明伦汇编/官常典/第479卷 > 慕容绍宗
## 钦定古今图书集成/明伦汇编/官常典/第479卷 > 慕容绍宗

按《北齐书》本传：“绍宗，慕容晃第四子，太原王恪后也。
曾祖腾，归魏，遂居于代。祖郁，岐州刺史。父远，恒州刺
史。绍宗容貌恢毅，少言语，深沉有胆略。尔朱荣即其
从舅子也。值北边挠乱，绍宗携家属诣晋阳以归荣，
荣深待之。及荣称兵入洛，私告绍宗曰：‘洛中人士繁
盛，骄侈成俗，若不加除剪，恐难制驭。吾欲因百官出
迎，仍悉诛之，尔谓可不’？”绍宗对曰：“太后临朝，淫虐无
道，天下愤惋，共所弃之。公既身控神兵，心执忠义，忽欲歼夷多士，谓非长策，深愿三思。”荣不从。后以军功，
封索卢县子，寻进爵为侯。从高祖破羊偘，又与元天
穆平邢杲，累迁并州刺史。纥豆陵步藩逼晋阳，尔朱
兆击之，累为步藩所破。欲以晋州征高祖，共图步藩。
绍宗谏曰：“今天下扰扰，人怀觊觎，正是智士用策之
秋。高晋州才雄气猛，英略盖世，譬诸蛟龙，安可借以
云雨。”兆怒曰：“我与晋州推诚相待，何忽辄相猜阻，横
生此言！”便禁止绍宗，数日方释。遂割鲜卑隶高祖。高
祖共讨步藩，灭之。及高祖举义信都，兆以绍宗为长
史，又命为行台，率军壶关，以抗高祖。及广何、韩陵之
败，兆乃抚膺自咎，谓绍宗曰：“比用卿言，今岂至此。”兆
之败于韩陵也，士卒多奔，兆惧，将欲潜遁。绍宗建旗
鸣角，招集义徒，军容既振，与兆徐而上马。后高祖从
邺讨兆于晋阳，兆窘急，走赤谼岭，自缢而死。绍宗行
到马突城，见高祖追至，遂携荣妻子及兆馀众自归。
高祖仍加恩礼，所有官爵并如故，军谋兵略，时参预
焉。天平初，迁都邺，庶事未周，乃令绍宗与高隆之共
知府库图籍诸事。二年，宜阳民李延孙聚众反，乃以
绍宗为西南道军司，率都督厍狄安盛等讨破之。军
还，行扬州刺史，寻行豫州刺史。丞相府记室孙搴属
绍宗以兄为州主簿，绍宗不用。搴，谮之于高祖云：慕
容绍宗尝登广固城，长叹谓其所亲云：“大丈夫有复
先业，理不由是。”征还。元象初，西魏将独孤如愿据洛
州，梁、颍之间，寇盗蜂起。高祖命绍宗率兵赴武牢，与
行台刘贵等平之。进爵为公，除度支尚书。后为晋州
刺史、西道大行台。还朝，迁御史中尉。属梁刘乌黑入
寇徐方，令绍宗率兵讨击之，大破，因除徐州刺史。乌
黑收其散众，复为侵窃，绍宗密诱其徒党，数月间遂
执乌黑杀之。侯景反叛，命绍宗为东南道行台，加开
府，转封燕郡公，与韩轨等诣瑕丘，以图进趣。梁武帝
遣其兄子贞阳侯渊明等率众十万顿军寒山，与侯
景犄角，拥泗水灌彭城。仍诏绍宗为行台，节度《三徐、
二兖州》军事，与大都督高岳等出讨，大破之，擒渊明
及其将帅等，俘掳甚众。乃回军讨侯景于涡阳。于时
景军甚众，前后诸将往者莫不为其所轻。及闻绍宗
与岳将至，深有惧色，谓其属曰：“岳所部兵精，绍宗旧
将，宜共慎之。”于是与景接战，诸将持疑，无肯先者。绍
宗麾兵径进，诸将从之，因而大捷，景遂奔遁。军还，别
封永乐县子。初，高祖末命世宗云：“侯景若反，以慕容
绍宗当之。”至是竟立功效。西魏遣其大将王思政入
据颍川，又以绍宗为南道行台，与太尉高岳、仪同刘
丰等率军围击，堰洧水以灌之。时绍宗频有凶梦，意
每恶之。乃私谓左右曰：“吾自年二十已还，恒有䔉发，
昨来䔉发，忽然自尽。以理推之，䔉者算也，吾算将尽
乎！”未几，与丰临堰，见北有尘气，乃入舰同坐。暴风从
东北来，远近晦冥，舟缆断，飘舰径向敌城。绍宗自度
不免，遂投水而死，时年四十九。三军将士，莫不悲惋，
朝廷嗟伤。赠使持节、《二青二兖齐济光》七州军事、尚
书令、太尉、青州刺史，谥曰景惠。